**Nummer:** 2795

**Titel:** Havn og terminal

**Kort titel:** Havn

**Status:** GOD

**Godkendelsesperiode:** 01-12-2007 og fremefter

**Beskrivelse af jobområdet**

**Definition af jobområdet**

Inden for havne- og terminalområdet udføres både lager- og transportfunktioner, samt havne- og terminalfunktioner, i forbindelse med lastning og losning af skibe. Desuden udføres surring/stuvning af gods, og der foretages lastsikring ombord på skibe.

Jobområdet kan også omfatte fremtagning, emballering, modtagelse og forsendelse af varer og gods fra lager, terminal eller pakhuse.

I de fleste fiskeri- og industrihavne findes der lovbefalede opsamlingssteder til modtagelse af opfisket affald. Der er ofte tale om store mængder affald, som håndteres af en lille medarbejderstab med særlig uddannelse/instruktion.

Der er beskæftiget cirka 1000 egentlige havnearbejdere og dertil flere tusinde i tilgrænsende områder. En del af havnearbejderne er løsarbejdere.

Der findes myndighedskrav for anvendelse af gaffeltruck, skibs- og mobilkraner, og miljøkrav fastsat af Arbejdstilsynet og Færdselsstyrelsen. Beredskabsstyrelsen stiller krav til håndtering af farligt gods, Sundhedsstyrelsen fastsætter hygiejnekrav for håndtering af ferske fødevarer, Søfartsstyrelsen fastsætter krav til havneanlæg og skibstrafik, og Kystinspektoratet fastsætter krav i forbindelse med terrorsikring.

**Typiske arbejdspladser inden for jobområdet**

En havne- og terminalarbejder udfører sit arbejde inden for et afgrænset havneområde – en virksomhed, et pakhus eller i en terminal. De arbejdsopgaver som udføres er mangeartede; fra arbejdsopgaver, som kan udføres på baggrund af relativ kort uddannelse eller virksomhedsoplæring, til arbejdsopgaver, som stiller større krav til medarbejdernes for at kunne beherske samtlige opgaver inden for havne- og terminalområdet.

Inden for havne- og terminalområdet spænder de enkelte havne fra meget store arbejdspladser til mindre provinshavne. I nogle tilfælde veksler medarbejderen mellem at udføre egentligt havnearbejde, som lastning og losning af skibe, og lageropgaver i terminaler eller pakhuse.

Arbejdsopgaverne inden for jobområdet kan inddeles i fem kategorier:

* Basis – grundlæggende havnearbejde fx:
  1. Lastning og losning af skibe, lastsikring og surring, rengøring og kategorisering af containere.

* Maskinbetjening – maskinopgaver, fx:
  1. Betjening af maskiner i forbindelse med lastning, losning og transport af gods.

* Terminalarbejde – lagerrelateret, fx:
  1. Emballering, surring og stuvning af gods i containere og sættevogne.
  2. Bestilling og fordeling af varer og gods.
  3. Modtagelse, kontrol, registrering og håndtering af ordrer og gods.
  4. Oplagring, håndtering og separation af farlige stoffer.

* Terminalarbejde – havnerelateret, fx:
  1. Stuve og modtage containere sikkert under hensyntagen til godsets egenskaber og stuvningsregler, herunder foretage korrekt mærkning af gods og separation af farligt gods efter gældende regler..

* Specialopgaver, fx:
  1. Kontrol af temperatur på kølecontainere, herunder tilslutte kølecontainere så korrekt temperatur kan opretholdes inden afskibning eller afhentning.
  2. Modtagelse af opfisket affald og separere, sortere, genanvende og bortskaffe affald.
  3. Lagerindretning.
  5. Virksomhedsprofilerne inden for området:
* RO/RO-anlæg med rullende transport til og fra skibe, som f.eks. automobiler, trailere og containere.
* LO/LO anlæg med stevedoreselskaber.
* Terminaler fx i forbindelse med multimodale transporter.
* Færgehavne også med rullende transport til og fra skibe, samt passagertrafik og krydstogtturister.
* Stevedorevirksomheder som laster og losser forskellige godstyper
* Pakhuse, hvor godset modtages, sorteres og omlæsses til endelig modtager eller destination.
* Grovvarelagre, som leverer korn og foderstoffer, gødning, kemikalier m.m. til landbruget.
* Engros- og centrallagre, som er specialiserede i leverancer til specifikke brancher, og som oplagrer og forsender varer til detailleddet.
* Lagerhoteller, som opbevarer og leverer produkter til videredistribution for fremmed regning og håndterer lageropgaver for andre virksomheder.
* Trælasthandel med modtagelse af store mængder træ som opbevares på havnen inden videreforsendelse.
* Nødhjælpslagre, hvor der ofte er behov for at opbevare store mængder fødevarer, nødhjælp, udstyr og materiel, til hurtig afskibning.

Modtagestationer for modtagelse af opfisket affald i fiskeri- og industrihavne

**Medarbejderne på arbejdspladserne inden for jobområdet**

Medarbejderne inden for jobområdet kan betjene det nødvendige relevante håndteringsudstyr, og er i besiddelse af de nødvendige kørekort og certifikater. Desuden kan medarbejderne udføre det daglige arbejde på en sikkerhedsmæssig korrekt måde og forstår betydningen af at levere en god kvalitet og service.

De fleste havne- og terminalarbejdere har opnået deres kompetencer gennem en kombination af sidemands- og virksomhedsoplæring samt deltagelse på kurser. Et fåtal har en anden faglært uddannelse, og ca. 5 % har en faglært uddannelse inden for transportområdet.

De medarbejdere, der søger eller har beskæftigelse inden for havne- og terminalområdet har brug for generelle og personlige kompetencer; specifikt læse-, skrive-, regne- og IT-kompetencer, således at de kan anvende og varetage registrerings-, kontrol- og forsendelsesopgaver.

Da virksomhedsfusioner og stordriftsfordele rækker langt ud over landegrænserne er samarbejde i internationalt perspektiv nødvendigt. Sprog og kulturforståelse er derfor et stigende krav til havnearbejderne, som skal kunne klare sig på fremmedsprog primært engelsk og tysk. Især samarbejdet med fremmedsprogede besætninger stiller krav til en forståelig kommunikation.

**Arbejdsorganisering på arbejdspladserne inden for jobområdet**

Tidligere var havne- og terminalarbejde begrænset til enkelte funktioner, hvor medarbejderen udførte sine arbejdsfunktioner i sjak, næsten altid som løsarbejder. Nu er det mere almindeligt, at mange medarbejdere på havne- og terminalområdet er fastansatte. Medarbejderne skal normalt varetage flere funktioner, meget ofte i teams eller selvstyrende grupper. Der anvendes dog stadig en del løst ansatte havne- og terminalarbejdere. Disse bliver typisk hyret af stevedoreselskaber til enkeltstående opgaver fx skibsoperationer.

På nogle arbejdspladser inden for havne- og terminalområdet lægges der flere og flere kompetencer ud til de operative medarbejdere, herunder administrative funktioner, som fx operationsplanlægning. Dette medfører ofte en mindre hierarkisk arbejdsorganisering og øgede krav til medarbejdernes uddannelse. På andre arbejdspladser opretholder man en klar adskillelse mellem administrative, planlægningsmæssige og operative funktioner, hvilket stiller andre krav til medarbejdernes kvalifikationer.

**Beskrivelse af de tilhørende arbejdsmarkedsrelevante kompetencer**

**Havne- og terminalområdets konkurrenceforhold, organisering og økonomi**

**Kort beskrivelse af kompetencen og dens anvendelse i jobområdet**

Tendensen inden for havne- og terminalområdet er inden for de seneste år gået i retning af stadig højere grad af specialisering. De enkelte havne udvikler sig i retning af at specialisere sig inden for et eller flere områder. For eksempel er der havne som næsten udelukkende varetager containertransport, andre havne håndterer primært bulk-varer og andre havne har specialiseret sig i håndtering af krydstogtsskibe osv.

Der er endvidere for tiden på politisk niveau – såvel internationalt som nationalt – fokus på hvilke muligheder der er for at få flyttet en del af landevejstransporten over til søtransport. Dette indebærer, at der formentlig i de kommende år vil ske en betydelig stigning i godsmængderne der håndteres via danske havne, hvilket vil medføre behov for udbygning af de eksisterende havne og den tilhørende infrastruktur.

I Danmark er nogle havne offentlig ejet, andre privat ejet, men tendensen er, at der – som indenfor lufthavnsområdet – vil være firmaer som ejer og driver selve infrastrukturen i og omkring havnen, hvor der så er en række forskellige operatører som håndterer, opbevarer, laster og losser gods mm i havnen. Dette vil medføre en stadig stigende konkurrence – på operatørniveau – og deraf følgende stigende krav om optimering og effektivitet. I modsat retning peger den før nævnte tendens til specialisering idet specialisering normalt giver andre konkurrenceforhold og bedre mulighed for operatørerne at fastholde indtjeningen.

Det er nødvendigt, at den enkelte medarbejder har forståelse for de økonomiske sammenhænge i en virksomhed og hvordan markedsforholdene og konkurrenceforholdene er inden for branchen. Medarbejderen skal i den forbindelse være bevidst om de økonomiske konsekvenser af mangelfuld kvalitet og eventuelle svigt i logistikkæden. Medarbejderen kan ligeledes se betydningen af egen jobfunktion i forhold til virksomhedens samlede logistik, og kan derfor indgå i samarbejdet om at optimere virksomhedens samlede resultat..

**Teknologi og arbejdsorganisering**

Havne- og terminalområdet har i de senere år oplevet en øget anvendelse af selvstyrende eller selvfungerende grupper i virksomhederne. Disse selvstyrende enheder involverer alle medarbejdere og fordrer at disse kan indgå i de organisatoriske processer, der danner baggrund for planlægningen og tilrettelæggelsen af arbejdet.

De selvstyrende grupper kan under gunstige forhold sikre en bedre udnyttelse af kapaciteten og dermed medvirke til en økonomisk rentabel drift inden for rammerne af virksomhedernes logistiske systemer.

Hvor det tidligere var funktionschefer og forvaltere der stod for det administrative arbejde, er det nu almindeligt, at den samlede medarbejdergruppe selv skal planlægge og tilrettelægge arbejdet og dermed have indsigt i virksomhedens økonomiske strukturer og sammenhænge.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Ingen.

**Kompetencens udbredelse på arbejdspladser i jobområdet**

Det er i dag almindeligt at styre virksomheder ud fra et logistisk synspunkt, idet det er nødvendigt for at sikre en optimering af virksomhedens samlede resultat.

**Beskrivelse af de tilhørende arbejdsmarkedsrelevante kompetencer**

**Operative havne- og terminalfunktioner**

**Kort beskrivelse af kompetencen og dens anvendelse i jobområdet**

Arbejdsprocesserne inden for jobområdet og de tilhørende kompetencer kan opdeles i fire kategorier:

* Basis – grundlæggende havnearbejde
  1. Laste/losse skibe, lastbiler og togvogne med containere, enhedslaster, bulk-varer eller stykgods.
  2. Placere, stakke og genfinde containere.
  3. Foretage sikker anhugning, laste og losse varer og gods.
  4. Fungere som luge- og winchmand i forbindelse med lastning og losning.
  5. Foretage lastsikring ombord på skibe.
  6. Ekstern og intern kundebetjening og kundeservice, arbejde med kvalitetsstyrings- og kvalitetssikrings-standarder.
  7. Modtage, separere og håndtere farligt gods, på havnearealer, i lagre og pakhuse.

* Maskinbetjening – maskinopgaver:
  1. Håndtering af containere – og andre typer gods - med forskellige typer håndteringsudstyr som fx, containertrucks, terminaltraktor, teleskoplæsser (reachstacker) og skrævetruck (straddlecarrier).
  2. Kørsel med sættevogne på havnearealer, til og fra skibe.
  3. Oplagring og separering af containere, herunder at tilslutte kølecontainere til strøm.
  4. Laste og losse skibe med forskellige typer kraner, gaffeltrucks og andet mekanisk håndteringsudstyr.

* Terminalarbejde – lagerrelateret:
  1. Stuve og sikre gods i containere og sættevogn til oversøisk transport.
  2. Opbygge og emballere enhedslaster og stykgods.
  3. Bestille, modtage, kontrollere og registrere samt placere gods og varer.
  4. Anvende IT-baseret lagerstyring til det daglige arbejde, herunder modtage og behandle elektroniske ordrer via e-handel og online systemer.
  5. Modtage ordrer, behandle reklamationer, plukke, emballere og mærke gods, herunder opbygge, sikre og forsende enhedslaster.
  6. Håndtere farligt gods.
  7. Foretage optimal og hensigtsmæssig indretning af lageret.

* Terminalarbejde – havnerelateret:
  1. Håndtere, separere og afmærke farligt gods efter IMDG-reglerne for søtransport af farligt gods.
  2. Placere ankommet gods/containere på en hensigtsmæssig og optimal måde.
  3. Anvende it-baseret lagerstyring, herunder at modtage og behandle elektroniske ordrer via e-handel og online systemer.
  4. Håndtere, modtage og separere farligt gods på havnearealer mm.
  5. Registrere og kontrollere containere ved skibs/terminaloperationer.

Medarbejderne inden for jobområdet skal, af hensyn til sikkerheden på arbejdspladsen, kunne kommunikere – primært på engelsk - med udenlandske besætningsmedlemmer, og passagerer, i forbindelse med lastning og losning af skibe.

Medarbejderen kender og kan anvende de sikkerhedskrav ved containerpakning og -modtagelse, som er en følge af den intensiverede kamp mod terrorisme og menneskesmugling.

**Teknologi og arbejdsorganisering**

Der anvendes teknologi spændende fra simpel lavteknologi til avanceret højteknologi.

Edb-udstyr anvendes nu næsten alle steder, og trådløs datafangst, bearbejdning og elektronisk kommunikation medfører mange steder, at den enkelte operative medarbejder bliver i stand til at træffe beslutninger på stedet, som tidligere blev truffet af en mellemleder.

Mange virksomheder inden for området anvender edb til lagerstyring og registrering, herunder håndterminaler og stregkodelæsere. Trådløs datafangst og elektronisk kommunikation kræver større kompetence til den enkelte havne- og terminalarbejder, der på stedet skal træffe beslutninger ud fra de oplysninger, der findes om varen eller godset.

På mere avancerede virksomheder er dele af funktionerne fuldautomatiserede, fx plukke- og sorteringsopgaver.

På langt de fleste havne- & terminalarbejdspladser stilles der krav om, at stort set alle operative medarbejdere kan føre og betjene havnerelateret udstyr.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Myndighedskrav

Medarbejderen skal være i besiddelse af et eller flere af følgende certifikater og beviser i henhold til gældende regler, som fx:

- certifikat til gaffeltruck (B)

- certifikat til mobilkran B

- kørekort til lastbil og anhænger C/E

- bevis for uddannelse i henhold til IMDG- og ADR-konventionen for medarbejdere, der modtager, håndterer og afsender farligt gods.

Der er normalt knyttet særlige kvalifikationskrav - og krav til uddannelse - til erhvervelse af certifikater og beviser.

**Kompetencens udbredelse på arbejdspladser i jobområdet**

Der vil typisk være krav til de fleste medarbejdere inden for jobområdet om stor fleksibilitet med hensyn til at kunne udføre stort set alle arbejdsfunktioner inden for området.

**Beskrivelse af de tilhørende arbejdsmarkedsrelevante kompetencer**

**Planlægning af havne og terminalarbejdet**

**Kort beskrivelse af kompetencen og dens anvendelse i jobområdet**

Medarbejderen indgår i virksomhedens logistiksystemer. Udover at udføre de operative arbejdsfunktioner deltager medarbejderne ofte i planlægningen og organiseringen af det daglige arbejde. Medarbejderne skal derfor have forståelse for hele havnens logistik, og hvilken betydning egen arbejdsfunktion har i forhold til egen virksomhed, andre virksomheder og i forhold den samlede logistik. Endvidere skal medarbejderne kunne indgå i samarbejdet om arbejdets organisering og planlægning – ud fra et helhedssyn og under hensyn til krav om kvalitet og effektivitet, samt sikkerhed og sundhed. Derudover skal medarbejderen have forståelse for adfærd, der øger sikringen af havne- / terminalområdet.

**Teknologi og arbejdsorganisering**

Medarbejderen kan benytte edb-lagerstyring og almindelige IT-redskaber, til datafangst og databearbejdning i sit daglige arbejde.

I terminalfunktionen stilles der krav om større og større grad af ”Just-In-Time”, dag til dag -levering og samtidig er der fokus på at optimere lagerbeholdninger. Det betyder et stigende krav til, at lager og intern transport fungerer optimalt i forhold til den samlede forsyningskæde.

Medarbejderne skal kende til nyeste transportsystemer, nye skibstyper og laste/losseteknologi.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Ingen.

**Kompetencens udbredelse på arbejdspladser i jobområdet**

Kompetencen er især vigtig for operative medarbejdere, der arbejder på havn og terminal, hvor beslutningskompetencen mere eller mindre er udlagt til de operative medarbejdere i selvstyrende grupper eller teams. Udviklingen gør, at flere virksomheder bevæger sig i denne retning.

**Beskrivelse af de tilhørende arbejdsmarkedsrelevante kompetencer**

**Sikkerhed og sundhed på havne og terminaler**

**Kort beskrivelse af kompetencen og dens anvendelse i jobområdet**

Medarbejdere inden for jobområdet kan udføre godshåndtering på en sikkerheds- og sundhedsmæssig forsvarlig måde i henhold til gældende regler og standarder.

I forbindelse med sikker godshåndtering på havne skal medarbejderne have kendskab til gældende regler og kunne kommunikere med udenlandske besætningsmedlemmer.

Havnearbejdere er ofte udsat for betydelige sundhedsmæssige belastninger af fysisk karakter, og er blandt de udsatte grupper på arbejdsmarkedet.

Terminalarbejde kan være fysisk belastende og nedslidende bl.a. i forbindelse med løft af gods og varer. Maskinkørsel kan ligeledes virke nedslidende og belastende for medarbejderne idet der ofte er tale om længere tids ensidigt gentaget arbejde.

Medarbejderne inden for jobområdet skal have en grundlæggende forståelse for elementær sikkerhed på arbejdspladsen og skal kunne løse arbejdsopgaverne ved korrekt brug af maskiner og udstyr.

Medarbejderne kan desuden aktivt medvirke til at mindske arbejds- og belastningsskader samt styrke egen sundhed.

Medarbejderne kan reagere hensigtsmæssigt ved uheld og ulykker, herunder udføre almindelig og livreddende førstehjælp ved ulykker i virksomheden. Ulykkerne kan også omfatte uheld med farligt gods.

Medarbejderne kan forebygge, at ild opstår og kan reagere hensigtsmæssigt ved brand.

**Teknologi og arbejdsorganisering**

De skiftende arbejdstider giver besværlige vilkår m.h.t. regelmæssig motion mv. For at mindske antallet af erhvervsrelaterede sygdomme og skader, er det derfor nødvendigt, at der i organiseringen og tilrettelæggelsen af arbejdet tages hensyn til de nævnte forhold. Endvidere kan korrekt brug af hensigtsmæssigt udstyr medvirke til at mindske antallet af erhvervsrelaterede skader og sygdomme.

Transportskader i forbindelse med forkert godshåndtering er et problem for branchen. Egenkontrol og anvendelsen af kvalitetsnormer for arbejdets udførelse spiller derfor en stadig større rolle.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Medarbejderen skal være i besiddelse af de nødvendige certifikater og beviser i henhold til gældende regler, som fx:

- certifikat til gaffeltruck (B)

- certifikat til mobilkran B

- kørekort til lastbil og anhænger C/E

- bevis for uddannelse i henhold til IMDG- og ADR-konventionen for medarbejdere, der modtager, håndterer og afsender farligt gods.

**Kompetencens udbredelse på arbejdspladser i jobområdet**

Kompetencen er vigtig for alle medarbejdere inden for området.

**Aktuelt tilkoblede mål**

Niveau kan angives ved enkeltfag.

| **Nummer, niveau og titel** | | **EUU** | **Varighed**  **i dage** |  | **Tilknyttet i perioden** |
| --- | --- | --- | --- | --- | --- |
| 40041 | Den personlige uddannelses- og jobplan | AA | 2,0 |  | 09-09-2014 og fremefter |
| 40137 | Fagunderstøttende dansk som andetsprog for F/I | AP | 10,0 |  | 01-12-2007 og fremefter |
| 40390 | Psykisk arbejdsmiljø i faglærte og ufaglærte job | AD | 2,0 |  | 01-07-2013 til 30-09-2015 |
| 40391 | Arbejdsmiljø inden for faglærte og ufaglærte job | AD | 2,0 |  | 01-09-2008 til 30-09-2015 |
| 40392 | Ergonomi inden for faglærte og ufaglærte job | AD | 2,0 |  | 01-09-2008 og fremefter |
| 40503 | Praktikvejlederens kommunikation med elev/lærling | AD | 2,0 |  | 01-07-2013 og fremefter |
| 40532 | Introduktion til arbejdsmarkedsuddannelserne (F/I) | AP | 3,0 |  | 07-10-2008 og fremefter |
| 40533 | Introduktion til et brancheområde (F/I) | AP | 40,0 |  | 07-10-2008 og fremefter |
| 40534 | Arbejdsmarked, it og jobsøgning (F/I) | AP | 40,0 |  | 07-10-2008 og fremefter |
| 40535 | Introduktion til det danske arbejdsmarked (F/I) | AP | 3,0 |  | 08-10-2008 og fremefter |
| 43343 | Praktik for F/I | AP | 48,0 |  | 01-12-2007 og fremefter |
| 44978 | Jobrelateret fremmedsprog med nuanceret ordforråd | AD | 5,0 |  | 01-07-2013 og fremefter |
| 44979 | Jobrelateret fremmedsprog med basalt ordforråd | AD | 5,0 |  | 01-07-2013 og fremefter |
| 45121 | Terminaltraktor | AK | 5,0 |  | 01-12-2007 og fremefter |
| 45215 | Grundlæggende faglig regning | AP | 2,0 |  | 09-01-2015 og fremefter |
| 45347 | Grundlæggende faglig matematik | AP | 3,0 |  | 09-01-2015 og fremefter |
| 45511 | Faglig læsning | AP | 2,0 |  | 09-01-2015 og fremefter |
| 45536 | Faglig skrivning | AP | 3,0 |  | 09-01-2015 og fremefter |
| 45545 | Dansk som andetsprog for F/I, basis | AP | 40,0 |  | 09-01-2015 og fremefter |
| 45567 | Dansk som andetsprog for F/I, alment niveau | AP | 40,0 |  | 09-01-2015 og fremefter |
| 45569 | Dansk som andetsprog for F/I, udvidet niveau | AP | 40,0 |  | 09-01-2015 og fremefter |
| 45571 | Fagunderstøttende dansk som andetsprog for F/I | AP | 10,0 |  | 09-01-2015 og fremefter |
| 45572 | Dansk som andetsprog for F/I, basis | AP | 40,0 |  | 01-12-2007 og fremefter |
| 45573 | Dansk som andetsprog for F/I, alment niveau | AP | 40,0 |  | 01-12-2007 og fremefter |
| 45574 | Dansk som andetsprog for F/I, udvidet niveau | AP | 40,0 |  | 01-12-2007 og fremefter |
| 45917 | Praktikvejledning af eud-elever/lærlinge | AF | 1,0 |  | 01-12-2007 og fremefter |
| 47199 | Havnen som arbejdsplads | AK | 5,0 |  | 27-06-2012 og fremefter |
| 47360 | Lastsikring og stuvning af gods til søtransport | AK | 3,0 |  | 27-06-2012 og fremefter |
| 47363 | Straddlecarrier | AK | 10,0 |  | 27-06-2012 og fremefter |
| 47374 | Lugemand | AK | 3,0 |  | 27-06-2012 og fremefter |
| 47375 | Bilhåndtering | AK | 2,0 |  | 27-06-2012 og fremefter |
| 47668 | Grundlæggende faglig regning | AP | 2,0 |  | 01-07-2013 og fremefter |
| 47669 | Grundlæggende faglig matematik | AP | 3,0 |  | 01-07-2013 og fremefter |
| 47670 | Faglig læsning | AP | 2,0 |  | 01-07-2013 og fremefter |
| 47671 | Faglig skrivning | AP | 3,0 |  | 01-07-2013 og fremefter |
| 48012 | Instruktører og elever i praktikcentret | AP | 2,0 |  | 18-12-2014 og fremefter |
| 48013 | Mål og læring i praktikcentret | AP | 2,0 |  | 18-12-2014 og fremefter |
| 48049 | Arbejdsmiljø 1 i faglærte og ufaglærte job | AD | 2,0 |  | 20-04-2015 og fremefter |
| 48050 | Arbejdsmiljø 2 i faglærte og ufaglærte job | AD | 2,0 |  | 20-04-2015 og fremefter |